銅瓶歌爲趙廣文生日
作者：蕭立之
朝代：宋

paragraphs: 平生愛此雙瓶古，千里携持走塵土。
滑如女膚色馬肝，間著花枝相媚嫵。
鄞江博士諸王孫，無氈坐客今三年。
群仙招手喚歸去，紫薇怨殺春風前。
華堂此日春風酒，顧我覊窮無一有。
發囊得此雙銅瓶，啄詩包裹爲君壽。
瓶之體兮正而不阿，瓶之質兮朴而無華。
虛中不足稱儲粟，汲冷澗水供煎茶。
此君清苦於君似，擬人以倫正如此。
相看一笑姑置之，金石結交從此始。